**VI. АНАЛИЗА ЕФЕКАТА ПРОПИСА**

**ПРЕДЛОГ ЗАКОНА**

**О ИЗМЕНИ ЗАКОНА О ПЛАТАМА ДРЖАВНИХ СЛУЖБЕНИКА И НАМЕШТЕНИКА**

**ПРИЛОГ:** **Кључна питања за анализу постојећег стања и правилно дефинисање промене која се предлаже**

1. *Који показатељи се прате у области, који су разлози због којих се ови показатељи прате и које су њихове вредности?*

Показатељи који се прате у области која је уређена овим законом су коефицијенти за обрачун и исплату плата на радним местима намештеника, и то за:

* III платну групу вредност 1,9 мења се у 1,96;
* IV платну групу вредност 1,5 мења се у 1,71;
* V платну групу вредност 1,2 мења се у 1,38; и
* VI платну групу вредност 1 мења се у 1,20.

Наведени показатељи се прате како би се обрачунале плате запослених на радним местима намештеника у државним органима и како би се на основу њих апсолутно и релативно вредновао рад запослених на овим радним местима.

1. *Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима?*

У предметној области се не спроводи и није се спроводио документ јавне политике или пропис.

1. *Да ли су уочени проблеми у области и на кога се они односе? Представити узроке и последице проблема.*

Проблеми који су уочени односе се на релативне односе плата на радним местима намештеника, где услед раста минималне зараде нестаје разлика између радних места намештеника разврстаних у четврту и ниже платне групе. Последица овог проблема је да се свим запосленим намештеницима у четвртој и нижим платним групама исплаћује плата једнака минималној заради, што онемогућава адекватно вредновање радних места за која су захтевани различити услови за обављање послова.

1. *Која промена се предлаже?*

Изменом Закона о платама државних службеника и намештеникапредлаже се измена коефицијената за обрачун и исплату плата за радна места намештеника која су разврстана од треће до шесте платне групе, чиме се постиже адекватно разликовање у вредновању послова различите сложености и унапређивање материјалног положаја запослених намештеника који обављају пратеће, помоћно - техничке послове у државним органима.

1. *На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.*

Предложена измена има непосредан утицај на запослене на радним местима намештеника који су разврстани у:

* Трећу платну групу, односно 102 запослена;
* Четврту платну групу, односно 3.738 запослених;
* Пету платну групу, односно 81 запослени;
* Шесту платну групу, односно 654 запослених.

**ПРИЛОГ: Кључна питања за утврђивање циљева**

1. *Због чега је неопходно постићи жељену промену на нивоу друштва? (одговором на ово питање дефинише се општи циљ).*

Промена коефицијената за радна места намештеника разврстана од треће до шесте платне групе ће довести до ефикаснијег обављања послова државних органа, јер запослени на радним местима намештеника омогућавају несметано обављање и пружање подршке за обављање основне делатности у сваком државном органу.

1. *Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).*

Посебни циљеви којима се постиже остварење општег циља су: правичније вредновање рада, унапређење материјалног положаја и пружање додатне мотивације за рад запослених на радним местима намештеника разврстаних од треће до шесте платне групе.

1. *На основу којих показатеља учинка ће бити могуће утврдити да ли је дошло до остваривања општих односно посебних циљева?*

Остварење посебних циљева ће бити могуће пратити на основу износа плата које се исплаћују запосленима на радним местима намештеника и броја запослених на тим радним местима, док ће се остварење општег циља пратити путем мерења ефикасности рада државних органа.

**ПРИЛОГ: Кључна питања за анализу финансијских ефеката**

1. *Какве ће ефекте изабранa опцијa имати на јавне приходе и расходе у средњем и дугом року*

Изабрана опција нема финансијске ефекте на јавне приходе, док што се тиче финансијских расхода, потребно је обезбедити додатне средства у буџету Републике Србије у износу од 281.691.567,27 динара нето, односно 468.749.234,26 динара у бруто износу 2022. години, односно у првој години примене измене Закона о платама државних службеника и намештеника, на основу података достављених путем образаца за Процену финансијских ефеката.

*2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?*

Финансијске ресурсе за спровођење овог закона је потребно обезбедити у буџету Републике Србије.

**ПРИЛОГ: Кључна питања за анализу економских ефеката**

1. *Да ли изабране опције утичу на услове конкуренције и на који начин?*

Предлог измене Закона о платама државних службеника и намештеника не утиче на услове конкуренције.

1. *Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?*

Измена Закона о платама државних службеника и намештеника ће унапредити материјални положај запослених намештеника који су разврстани од треће до шесте платне групе, док обавезе и одговорности како запослених тако и послодаваца остају непромењени.

**ПРИЛОГ: Кључна питања за анализу ефеката на друштво**

1. *Колике трошкове и користи (материјалне и нематеријалне) ће изабрана опција проузроковати грађанима?*

Изабрана опција захтева издвајање додатних средстава за исплату плата запосленима на радним местима намештеника, што су уједно и једини трошкови, како материјални тако и нематеријални које проузрокује. На основу образаца за процену финансијских ефеката које су доставили државни органи који запошљавају намештенике, укупна средства потребна за исплату плата запослених на овим радним местима у 2022. години износе од 281.691.567,27 динара нето, односно 468.749.234,26 динара у бруто износу (за 10 месеци примене) док у односу на овај износ, у 2023. години ће бити потребно да се издвоји додатних средстава за још два месеца примене.

1. *На које друштвене групе, а посебно на које осетљиве друштвене групе, би утицале мере изабранe опцијe и како би се тај утицај огледао (пре свега на сиромашне и социјално искључене појединце и групе, као што су особе са инвалидитетом, деца, млади, жене, старији преко 65 година, припадници ромске националне мањине, необразовани, незапослени, избегла и интерно расељена лица и становништво руралних средина и друге осетљиве друштвене групе)?*

Измена овог закона утиче на унапређење материјалног положаја запослених који имају завршено основно и средње образовање, а радно су ангажовани у државним органима.

1. *Да ли би се реализацијом изабраних опције утицало на промене социјалне ситуације у неком одређеном региону или округу и на који начин?*

Реализација изабраних опција не утиче на промене социјалне ситуације у неком одређеном региону или округу.

**ПРИЛОГ: Кључна питања за анализу управљачких ефеката**

1. *Да ли се изабраном опцијом уводе организационе, управљачке или институционалне промене и које су то промене?*

Изабраном опцијом се не уводе организационе, управљачке или институционалне промене.

1. *Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?*

Постојећа јавна управа има капацитет за спровођење изабране опције и није потребно предузети одређене мере за побољшање тих капацитета.

1. *Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?*

За реализацију изабране опције није потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.).

1. *Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?*

Додатне мере за спровођење овог закона и обезбеђивање његовог каснијег доследног спровођења нису потребне.

**ПРИЛОГ: Кључна питања за анализу ризика**

1. *Да ли постоји још неки ризик за спровођење изабране опције?*

Не постоји ризик за спровођење изабране опције.