ПРЕДЛОГ ЗАКОНА

О ИЗМЕНИ ЗАКОНА О ПЛАТАМА ДРЖАВНИХ СЛУЖБЕНИКА И НАМЕШТЕНИКА

Члан 1.

У Закону о платама државних службеника и намештеника („Службени гласник РС”, бр. 62/06, 63/06 – исправка, 115/06 – исправка, 101/07, 99/10, 108/13, 99/14 и 95/18), у члану 43. став 2. број: „1,9”, замењује се бројем: „1,96”, број: „1,5”, замењује се бројем: „1,71”, број: „1,2”, замењује се бројем: „1,38” и број: „1”, замењује се бројем: „1,20”.

Члан 2.

Овај закон ступа на снагу осмог дана од дана објављивања у „Службеном гласнику Републике Србије”, а примењује се почев од обрачуна и исплате плате за фебруар 2022. године.

**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. тач. 8. и 17. Устава Републике Србије, према којима Република Србија уређује и обезбеђује систем у области радних односа и друге односе од интереса за Републику Србију.

**II. РАЗЛОЗИ ЗА ДОНОШЕЊЕ ЗАКОНА**

Измена Закона о платама државних службеника и намештеника произилази из потребе да се вредновање пратећих помоћно-техничких послова у државним органима, уподоби у што већој мери вредностима упоредивих послова који обављају државни службеници. Изменом се такође доприноси остваривању начела успостављеног општим прописом о раду, који подразумева остваривање једнаке зараде за исти рад или рад исте вредности, с обзиром да се зарада сличне вредности омогућава за обављање послова намештеника који су исте или сличне сложености као послови који обављају државни службеници у одговарајућем звању. За обављање послова сличне сложености, али у референтским звањима државних службеника, одређени су коефицијенти у распону од 1,40 до 2,18, у зависности од остварених резултата рада, док је за посао намештеника истог нивоа квалификације који је разврстан у четврту платну групу утврђен коефицијент од 1,5, без могућности напредовања и трајног увећања коефицијента по основу остварених резултата рада. Такође, на предложени начин прави се и разликовање у односу на послове намештеника за које се захтева основна школа и нижи ниво квалификација, а чија исплаћена плата је била изједначена са намештеницима чији послови захтевају средње стручно образовање. С обзиром да је основица за обрачун плата запослених намештеника у државним органима, расла спорије од раста минималне зараде, основне плате намештеника чија су радна места разврстана од четврте до шесте платне групе остале су испод минималне зараде.

Иницијатива за измену Закона о платама државних службеника и намештеника потекла је од репрезентативних синдиката запослених у државним органима, који су предложили увећање коефицијента за обрачун и исплату плата намештеника, имајући у виду природу намештеничких послова и њихов допринос функционисању органа, нарочито у правосуђу, који оправдава тражено увећање коефицијената. Обављањем пратећих помоћно-техничких послова од стране намештеника, као што су послови правосудне страже, дактилографа, достављача, курира, запослених на пријему и експедицији поште и др, значајно се доприноси несметаном функционисању судова и тужилаштава на територији Републике Србије. На предложени начин стварају се услови за адекватно разликовање у вредновању послова различите сложености, који свакако не могу бити исплаћени испод минималне зараде и унапређује материјални положаја запослених намештеника који обављају пратеће, помоћно-техничке послове у државним органима.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона мења се члан 43. став 2. Закона о платама државних службеника и намештеника, у делу који се односи на висину коефицијента за обрачун и исплату плата за радна места намештеника која су разврстана од треће до шесте платне групе и то тако што се уместо коефицијента 1,9 одређује коефицијент 1,96 (за радна места намештеника треће врсте), уместо 1,5 одређује се коефицијент 1,71 (за радна места намештеника четврте врсте), уместо коефицијента 1,2 одређује се 1,38 (за радна места намештеника пете врсте) и уместо коефицијента 1 одређује се 1,20 (за радна места намештеника шесте врсте).

Чланом 2. Предлога закона уређује се ступање овог закона на снагу и почетак примене.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона потребно је обезбедити додатна финансијска средства у буџету Републике Србије за 2022. годину, у висини од 14% планиране масе средстава за плате намештеника у 2022. години, односно 468.749.234,26 динара у бруто износу.

Средства за спровођење овог закона у 2023. и 2024. години биће планирана у оквиру лимита утврђених законом о буџету за сваку буџетску годину.

**V. ПРЕГЛЕД ОДРЕДАБА КОЈЕ СЕ МЕЊАЈУ**

Члан 43.

Коефицијент за радно место намештеника одређује се према платној групи у којој се радно место налази.

|  |  |
| --- | --- |
| Коефицијенти су следећи: |  |
| I платна група 2,53 | 2.53 |
| II платна група 2,03 | 2.03 |
| III платна група ~~1,9~~ 1,96 | 1.9 |
| IV платна група ~~1,5~~ 1,71 | 1.5 |
| V платна група ~~1,2~~ 1,38 | 1.2 |
| VI платна група ~~1~~ 1,20 | 1 |